દેશભરમાં સ્વચ્છતા મિશન લોન્ચ થયા બાદ છેલ્લાં ત્રણ વર્ષથી સ્વચ્છતા સર્વેક્ષણની કામગીરી કેન્દ્ર સરકાર હસ્તકના શહેરી વિકાસ વિભાગ દ્વારા કરવામાં આવે છે. ક્લીન સિટીની અલગ-અલગ કેટેગરી વિશે આકલન કર્યા બાદ રેન્કિંગ આપવામાં આવે છે. આજે ઇન્દોર દેશનું નંબર વન ક્લીન સિટી બન્યું છે. છેલ્લાં બે વર્ષથી ઇન્દોર શહેરે તેનો આ દરજજો જાળવી રાખ્યો છે. ઇન્દોર શહેરમાં કોઈ પણ મુલાકાતી પગ મુકે એટલે ત્યાંની સ્વચ્છતાથી તે પ્રભાવિત થયા વિના રહેતો નથી. વર્ષ ર૦૧૮માં દેશના ૪ર૦૩ શહેરોને આવરી લઈને સ્વછતા સર્વેક્ષણ હાથ ધરવામાં આવ્યું હતું. દેશભરમાં ૬૬ દિવસ સુધી ચાલેલા આ વિરાટ મિશનમાં ર લાખ કરતાં વધુ સ્થળોનું નિરીક્ષણ કરવામાં આવ્યું હતું. રર૧ જેટલી જુદી-જુદી ટીમો દ્વારા ૧પ હજાર સ્કૂલો અને ર૮ હજાર કોમર્શિયલ એરિયાની વિઝિટ કરવામાં આવી હતી. દેશભરમાં ૩૮ લાખ લોકો પાસેથી ફીડબૅક લેવામાં આવ્યાં હતાં. આ સર્વેક્ષણમાં સોશિયલ મીડિયાનો ભરપૂર ઉપયોગ કરવામાં આવ્યો હતો. ખાસ એપ્લીકેશન લોન્ચ કરવામાં આવી હતી આ ઉપરાંત ફેસબુક, ટ્વિટર, ઇન્સ્ટાગ્રામ જેવા માધ્યમો થકી ૪૦ લાખ લોકો સુધી પહોંચી ફીડબૅક લેવામાં આવ્યા હતા.